डॉ. आफताब राय होर मूढ़ै परा उट्ठियै टैह्‌लदे-टैह्‌लदे तुलसी दे चबूतरे कच्छ आई गे। निक्के बेह्‌ड़ै गोल पत्थरै दे सालग्रामै शा लेइयै बजरंगबली महाराज तगर गंगाजलै नै न्हाती दियां, संदूरै ने लिम्बी पोचियै बनाई सुआरी दियां रंग बरंगियां मूर्तियां पेदियां हियां। हेमकरण है ते बड़ी पक्की राम भगतन। पर बाकी दे सारे देवी-देवताएं गी बी मन्नदी ही, जे खबरै कुस बेल्लै कुन केह्‌ड़ा बौह्‌ड़ी जा। सारें नै बनाइयै रक्खनी लोड़चदी। अजें रमाकान्त सरीन होरें दब्बड़ै दा खेढियै परतोना ऐं। अट्ठ बजे कत्थक दे तोड़े सिक्खियै, जमना महाराज दे घरा खेम औग। फ्ही कुतै रसो च रुट्टी बरतोनी ऐं। पित्तलु दे भांडें चिट्टी चाननी च लिशकङन। ख’ल्ल बेह्‌ड़ै रामरक्खी कुसै कजली दे सुर कड्ढी लाग। इत्थें आखर शांति ही। हुन खेम पक्के बरांडे चा लंघदी उप्पर आवा करदी ही। ठौकरनी दी बाड़ी चा अजें बी उन्न, करौंदे, कमरख, ते मकोए त्रोड़ियै मूंहे च तुन्ने हे।